โครงสร้างองค์กร

[]

1.8 การจัดการ

1.8.1 โครงสร้างการจัดการ

โครงสร้างการจัดการของบริษัทฯ ประกอบด้วย คณะกรรมการและคณะอนุกรรมการ 2 คณะ ได้แก่
คณะกรรมการบริหาร และคณะกรรมการตรวจสอบ

คณะกรรมการบริษัท ณ วันที่ 31 ธันวาคม 2554

1.  นายอภิสิทธิ์ รุจิเกียรติกำจร ประธานคณะกรรมการ

2.  นางสาวทิพวรรณ อุทัยสาง ประธานกรรมการบริหาร

3.  ร้อยตรีสาโรช สว่างฤทธิ์ ประธานกรรมการตรวจสอบ

4.  นายรัตนพล วงศ์นภาจันทร์ กรรมการบริหารและกรรมการผู้จัดการ

5.  นางอุไรรัตน์ บุญอากาศ กรรมการบริหาร

6.  นางจินตนา กาวีวงศ์ กรรมการบริหาร

7.  นายเอียน ฟรานซิส เพรสคอตต์ กรรมการบริหาร

8.  นายทวีศักดิ์ ตันตนันตา กรรมการและกรรมการตรวจสอบ

9.  นายอภิพร ภาษวัธน์ กรรมการและกรรมการตรวจสอบ

10. นายวินเซนต์ ดิโรซาริโอ กรรมการ

1.8.1.1 อำนาจหน้าที่ของคณะกรรมการบริษัท

ตามข้อบังคับบริษัทฯ คณะกรรมการมีอำนาจและหน้าที่ปฏิบัติและดำเนินการจัดการบริษัทฯ
ให้เป็นไปตามกฎหมาย วัตถุประสงค์ และข้อบังคับของบริษัทฯ
ตลอดจนมติของที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ
คณะกรรมการอาจมอบหมายให้กรรมการคนหนึ่ง หรือหลายคน
หรือบุคคลอื่นใดปฏิบัติการอย่างใดอย่างหนึ่งแทนคณะกรรมการก็ได้
เว้นแต่เรื่องที่กฎหมายกำหนดให้ต้องได้รับมติที่ประชุมผู้ถือหุ้นก่อนดำเนินการ เช่น
การขายหรือโอนกิจการของบริษัทฯ ทั้งหมดหรือบางส่วนที่สำคัญให้แก่บุคคลอื่น
การเพิ่มหรือลดทุนของบริษัทฯ เป็นต้น

คณะกรรมการของบริษัทฯ จะต้องประชุมอย่างน้อย 3 เดือนต่อครั้ง
โดยการประชุมคณะกรรมการให้จัดขึ้น ณ ที่อันเป็นสำนักงานใหญ่ของบริษัทฯ หรือจังหวัดใกล้เคียง
หรือ ณ ที่อื่นใดตามที่ประธานกรรมการหรือผู้ซึ่งได้รับมอบหมายจากประธานกรรมการจะกำหนด

1.8.1.2 การลงนามผูกพันของกรรมการ

ชื่อและจำนวนกรรมการซึ่งมีอำนาจลงลายมือชื่อแทนบริษัทฯ คือ นางจินตนา กาวีวงศ์, นางอุไรรัตน์
บุญอากาศ, นางสาวทิพวรรณ อุทัยสาง, และนายรัตนพล วงศ์นภาจันทร์ กรรมการ 2 ใน 4 ท่าน
ลงลายมือชื่อร่วมกันและประทับตราสำคัญของบริษัทฯ

1.8.1.3 องค์ประกอบและการเลือกตั้งคณะกรรมการบริษัท

คณะกรรมการของบริษัทฯ ต้องมีจำนวนไม่น้อยกว่า 5 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
และต้องมีคุณสมบัติตามที่กฎหมายกำหนด

โดยการเลือกตั้งกรรมการนั้น ให้ผู้ถือหุ้นเลือกตั้งกรรมการตามหลักเกณฑ์และวิธีการ ดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับ 1 หุ้นต่อ 1 เสียง

(2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมด
    เลือกตั้งบุคคลเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(3) บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกในครั้งนั้น
    ให้ผู้เป็นประธานเป็นผู้ออกเสียงชี้ขาดเพิ่มอีกหนึ่งเสียง

ในการประชุมผู้ถือหุ้นสามัญประจำปีทุกครั้ง ให้กรรมการออกจากตำแหน่งอย่างน้อย 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3 อนึ่ง กรรมการที่ออกตามวาระนั้น อาจได้รับการเลือกตั้งเข้าดำรงตำแหน่งกรรมการได้อีก
หากที่ประชุมได้เลือกเข้าดำรงตำแหน่งใหม่อีกครั้ง
กรรมการที่จะต้องออกจากตำแหน่งในปีแรกและปีที่สองภายหลังจดทะเบียนบริษัทนั้นให้ใช้วิธีจับสลากกันว่าผู้ใดจะออก
ส่วนปีหลังๆ ต่อไป ให้กรรมการคนที่อยู่ในตำแหน่งนานที่สุดนั้น เป็นผู้ออกจากตำแหน่ง

ในกรณีที่ตำแหน่งกรรมการว่างลงเพราะเหตุอื่นนอกเหนือจากถึงคราวออกตามวาระ
ให้กรรมการเลือกบุคคลซึ่งมีคุณสมบัติและไม่มีลักษณะต้องห้ามตามกฎหมาย
เข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการจะเหลือน้อยกว่า 2 เดือน
บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน
โดยมติของกรรมการต้องประกอบด้วยคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

1.8.1.4 คณะกรรมการตรวจสอบ ณ วันที่ 31 ธันวาคม 2554

1.  ร้อยตรีสาโรช สว่างฤทธิ์ ประธานกรรมการตรวจสอบ

2.  นายทวีศักดิ์ ตันตนันตา กรรมการตรวจสอบ

3.  นายอภิพร ภาษวัธน์ กรรมการตรวจสอบ

โดยมีวาระการดำรงตำแหน่งครั้งละ 2 ปี คณะกรรมการตรวจสอบชุดปัจจุบันจะครบวาระในวันที่ 31
ธันวาคม 2556

ขอบเขต หน้าที่ ความรับผิดชอบ และรายงานของคณะกรรมการตรวจสอบต่อคณะกรรมการบริษัทฯ

มีดังต่อไปนี้

1. สอบทานให้บริษัทมีการรายงานทางการเงินอย่างถูกต้องและเพียงพอ

2. สอบทานให้บริษัทมีระบบการควบคุมภายใน (internal control)
และระบบการตรวจสอบภายใน (internal audit) ที่เหมาะสมและมีประสิทธิผล
และพิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้งโยกย้าย เลิกจ้างหัวหน้าหน่วยงานตรวจสอบภายใน
หรือหน่วยงานอื่นใดที่รับผิดชอบเกี่ยวกับการตรวจสอบภายใน

3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และเสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6. จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
ซึ่งรายงานดังกล่าวต้องลงนามโดยประธานคณะกรรมการตรวจสอบ

  ก. ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัท

  ข. ความเห็นเกี่ยวกับความเพียงพอของระบบควบคุมภายในของบริษัท

  ค. ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  ง. ความเห็นเกี่ยวกับความเหมาะสมของผู้สอบบัญชี

  จ. ความเห็นเกี่ยวกับรายการที่อาจมีความขัดแย้งทางผลประโยชน์

  ฉ. จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  ช. ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  ซ. รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
  ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.
ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

1.8.1.5 กรรมการอิสระ ณ วันที่ 31 ธันวาคม 2554

  1. นายอภิสิทธิ์ รุจิเกียรติกำจร

  2. นายอภิพร ภาษวัธน์

  3. ร้อยตรีสาโรช สว่างฤทธิ์

4. นายทวีศักดิ์ ตันตนันตา

คุณสมบัติ กระบวนการสรรหา และหลักเกณฑ์การคัดเลือกกรรมการอิสระ/กรรมการตรวจสอบ

1. ผู้ถือหุ้นเป็นผู้คัดเลือกบุคคลภายนอกที่มีความรู้ ความสามารถที่จะเป็นประโยชน์ต่อบริษัทฯ

2. ใช้เสียงข้างมากของผู้ถือหุ้นซึ่งมาประชุมเป็นการตัดสิน

1.8.1.6 จำนวนครั้งที่มีการประชุมคณะกรรมการ และที่กรรมการแต่ละรายเข้าร่วมประชุม

ปี 2554 บริษัทฯ มีการประชุมคณะกรรมการบริษัท รวม 8 ครั้ง ดังรายละเอียดต่อไปนี้

+-----------------------------------+----------------------------------+
| รายชื่อคณะกรรมการบริษัท               | จำนวนครั้งที่เข้าประชุม/               |
|                                   |                                  |
|                                   | จำนวนครั้งของการประชุมทั้งปี[1]        |
+-----------------------------------+----------------------------------+
| 1. นายอภิสิทธิ์ รุจิเกียรติกำจร           | 8/8                              |
+-----------------------------------+----------------------------------+
| 2. นายทวีศักดิ์ ตันตนันตา               | 8/8                              |
+-----------------------------------+----------------------------------+
| 3. ร้อยตรีสาโรช สว่างฤทธิ์             | 8/8                              |
+-----------------------------------+----------------------------------+
| 4. นางสาวทิพวรรณ อุทัยสาง            | 7/8                              |
+-----------------------------------+----------------------------------+
| 5. นายรัตนพล วงศ์นภาจันทร์            | 7/8                              |
+-----------------------------------+----------------------------------+
| 6. นางอุไรรัตน์ บุญอากาศ              | 8/8                              |
+-----------------------------------+----------------------------------+
| 7. นางจินตนา กาวีวงศ์                | 8/8                              |
+-----------------------------------+----------------------------------+
| 8. นายเอียน ฟรานซิส เพรสคอตต์        | 5/8                              |
+-----------------------------------+----------------------------------+
| 9. นายอภิพร ภาษวัธน์                 | 8/8                              |
+-----------------------------------+----------------------------------+
| 10. นายวินเซนต์ ดิโรซาริโอ            | 0/8                              |
+-----------------------------------+----------------------------------+

1.8.1.7 จำนวนครั้งที่มีการประชุมคณะกรรมการตรวจสอบ และที่กรรมการเข้าร่วมประชุม

ในปี 2554 บริษัทฯ มีการประชุมคณะกรรมการตรวจสอบ รวม 4 ครั้ง ดังรายละเอียดต่อไปนี้

+-----------------------------------+----------------------------------+
| รายชื่อคณะกรรมการตรวจสอบ            | จำนวนครั้งที่เข้าประชุม/               |
|                                   |                                  |
|                                   | จำนวนครั้งของการประชุมทั้งปี[2]        |
+-----------------------------------+----------------------------------+
| 1. ร้อยตรีสาโรช สว่างฤทธิ์             | 4/4                              |
+-----------------------------------+----------------------------------+
| 2. นายทวีศักดิ์ ตันตนันตา               | 4/4                              |
+-----------------------------------+----------------------------------+
| 3. นายอภิพร ภาษวัธน์                 | 4/4                              |
+-----------------------------------+----------------------------------+

1.8.1.8 รายละเอียดเกี่ยวกับผู้บริหารและผู้มีอำนาจควบคุมบริษัทฯ

รายชื่อผู้บริหาร ณ วันที่ 31 ธันวาคม 2554

1. นายรัตนพล วงศ์นภาจันทร์ กรรมการผู้จัดการ

2. นางจินตนา กาวีวงศ์ รองกรรมการผู้จัดการอาวุโสด้านกิจการบริษัท

3. นางอุไรรัตน์ บุญอากาศ ที่ปรึกษาบริษัทฯ

4. นายรัฐชัย ภิชยภูมิ ผู้ช่วยประธานเจ้าหน้าที่บริหารด้านการเงิน

5. นางสุจริง รัตนภากร ผู้อำนวยการฝ่ายบัญชีและการเงิน

6. นายธนะ เอี่ยมชินวุฒิ ผู้อำนวยการฝ่ายงานก่อสร้างฯ

7. นายกัมพล คุปตะวินิจ ผู้อำนวยการฝ่ายบริการน้ำมันและก๊าซธรรมชาติ

8. นายพชร ช่วงมณี ผู้อำนวยการฝ่ายวิศวกรรม

9. นายประกาศ จันทเพ็ชร์ ผู้อำนวยการฝ่ายพัฒนาธุรกิจ 1

10.นายเกษม วิริยะสกุลธรณ์ ผู้อำนวยการฝ่ายพัฒนาธุรกิจ 2

1.8.1.9 ขอบเขตอำนาจหน้าที่ผู้บริหาร

1. ดำเนินการตามเป้าหมาย และทิศทางการดำเนินงานของบริษัทฯ
ให้สอดคล้องกับนโยบายที่คณะกรรมการกำหนด โดยนำหลักการกำกับดูแลกิจการที่ดี (Good
Corporate Governance) มาพัฒนาระบบ และปรับใช้อย่างจริงจัง

2. กำหนดระเบียบ หลักเกณฑ์ และแนวทางเกี่ยวกับการดำเนินงานของบริษัทฯ

3. กำหนดข้อบังคับเกี่ยวกับการทำงานของพนักงาน

4. กำหนดหลักเกณฑ์ และพิจารณาคัดเลือกโครงการที่เข้าร่วมประมูลงาน
เพื่อเสนอต่อคณะกรรมการบริหารระดับสูงต่อไป

5. พิจารณาให้ความเห็นชอบในการแต่งตั้ง โยกย้าย ถอดถอน พนักงาน
ระดับบังคับบัญชาหัวหน้างาน และเจ้าหน้าที่

6. พิจารณาให้ความเห็นชอบในการปรับอัตราค่าจ้าง เงินเดือน ผลตอบแทนต่างๆ

7. พิจารณาอนุมัติ และดำเนินการประมูลงาน หรือรับจ้างทำของกับหน่วยงาน หรือบุคคลต่างๆ

8. ดำเนินการในเรื่องต่างๆ ที่ได้รับมอบอำนาจจากคณะกรรมการของบริษัทฯ ให้ดำเนินการได้

1.8.2 การสรรหากรรมการและผู้บริหาร

วิธีการคัดเลือกบุคคลที่จะแต่งตั้งเป็นกรรมการนั้น
ผู้ถือหุ้นจะเป็นผู้คัดเลือกบุคคลที่มีความเหมาะสมทั้งทางด้านประสบการณ์ ความรู้ ความสามารถ
ที่จะเป็นประโยชน์ต่อบริษัทฯ เข้ามาเป็นกรรมการ
ทั้งนี้มติที่ประชุมผู้ถือหุ้นให้ถือคะแนนเสียงข้างมากของผู้ถือหุ้นซึ่งมาประชุมและมีสิทธิออกเสียงลงคะแนน

1.8.3 ค่าตอบแทนกรรมการและผู้บริหาร

ค่าตอบแทนที่เป็นตัวเงิน

บริษัทฯ ได้กำหนดนโยบายค่าตอบแทนกรรมการไว้อย่างชัดเจน
ซึ่งได้มีการขออนุมัติจากที่ประชุมผู้ถือหุ้น
และสำหรับค่าตอบแทนผู้บริหารเป็นไปตามหลักการและนโยบายที่คณะกรรมการกำหนด ทั้งนี้
เป็นไปตามหลักการกำกับดูแลกิจการที่ดีข้อ 10 ซึ่งเกี่ยวกับการกำหนดค่าตอบแทนผู้บริหาร โดยในปี
2554 ค่าตอบแทนของกรรมการและผู้บริหาร มีดังนี้

   ค่าตอบแทนของกรรมการ กรรมการบริหาร กรรมการตรวจสอบ ประกอบด้วย
  ค่าตอบแทนรายเดือน ค่าเบี้ยประชุม และค่าตอบแทนของผู้บริหาร รวมทั้งหมดจำนวน 23 ท่าน
  (รวมกรรมการและผู้บริหาร ที่ลาออกระหว่างปี 2554) ในปี 2554 ยอดรวมทั้งสิ้น
  19,875,466 บาท (สิบเก้าล้านแปดแสนเจ็ดหมื่นห้าพันสี่ร้อยหกสิบหกบาทถ้วน)

ค่าตอบแทนอื่น

 -ไม่มี –

1.8.4 การกำกับดูแลกิจการ

ตามที่ตลาดหลักทรัพย์แห่งประเทศไทย มีวัตถุประสงค์ให้คณะกรรมการของบริษัทฯ
มีมาตรฐานการจัดการที่ดี ทำให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย
ซึ่งคณะกรรมการบริษัทฯ ได้ตระหนักถึงความสำคัญดังกล่าว
จึงได้ปฏิบัติตามหลักการกำกับดูแลกิจการที่ดีสำหรับบริษัทจดทะเบียน ดังนี้

นโยบายเกี่ยวกับการกำกับดูแลกิจการ

คณะกรรมการได้ตระหนักถีงหลักการกำกับดูแลกิจการที่ดีและปฏิบัติตามหลักบรรษัทภิบาล
รวมถึงข้อพึงปฏิบัติที่ดีสำหรับกรรมการตามแนวทางของตลาดหลักทรัพย์แห่งประเทศไทย
ซึ่งมีการกำหนดหน้าที่ความรับผิดชอบอย่างชัดเจนโดยมีการกำกับดูแลและติดตามอย่างต่อเหนื่อง
นอกจากนี้
ยังกำหนดให้มีการพัฒนาและปรับปรุงการดำเนินธุรกิจตลอดจนพัฒนาบุคลากรอย่างสม่ำเสมอ
เพื่อให้เกิดประโยชน์สูงสุดแก่บริษัทฯ อันส่งให้เกิดประโยชน์สูงสุดต่อผู้ถือหุ้นด้วยเช่นกัน

1.8.4.1 สิทธิของผู้ถือหุ้น

สิทธิขั้นพื้นฐานของผู้ถือหุ้น

บริษัทฯ ได้ให้ความสำคัญกับสิทธิขั้นพื้นฐานของผู้ถือหุ้น อันได้แก่ การซื้อขายหรือโอนหุ้น
การเข้าร่วมประชุมผู้ถือหุ้นเพื่อใช้สิทธิออกเสียงอย่างเป็นอิสระ
การร่วมตัดสินใจในเรื่องสำคัญของบริษัทฯ เช่น การแต่งตั้งกรรมการ
การกำหนดค่าตอบแทนกรรมการ การแต่งตั้งผู้สอบบัญชีและกำหนดค่าตอบแทนผู้สอบบัญชี
รวมทั้งสิทธิในการได้รับข้อมูลข่าวสารของบริษัทฯ อย่างถูกต้องและครบถ้วน

การประชุมผู้ถือหุ้น

คณะกรรมการได้จัดให้มีการประชุมสามัญผู้ถือหุ้นประจำปีภายใน 4 เดือน นับแต่วันสิ้นรอบบัญชี
และอาจมีการเรียกประชุมวิสามัญผู้ถือหุ้นเมื่อใดก็ได้
ตามแต่จะมีวาระสำคัญที่จะต้องให้ผู้ถือหุ้นพิจารณา และ/หรือ ลงมติเพื่อตัดสินใจ โดยในปีที่ผ่านมานั้น
บริษัทฯ ได้ดำเนินการจัดการประชุมผู้ถือหุ้น ตามระเบียบขั้นตอน ดังนี้

-   ก่อนการประชุมผู้ถือหุ้นประจำปี

บริษัทฯ ได้มีการเรียกประชุมคณะกรรมการเพื่อพิจารณาวัน เวลา สถานที่
รวมถึงระเบียบวาระการประชุมสามัญผู้ถือหุ้นประจำปี และ Record Date
เพื่อสิทธิในการเข้าร่วมประชุมของผู้ถือหุ้น ซึ่งก่อนวันประชุมสามัญผู้ถือหุ้นประจำปีนั้น บริษัทฯ
ได้จัดส่งหนังสือเชิญประชุมให้กับผู้ถือหุ้นล่วงหน้ามากกว่า 7 วัน
และโฆษณาบอกกล่าวผ่านหนังสือพิมพ์ติดต่อกัน 3 วัน ก่อนการประชุมมากกว่า 3 วัน
เพื่อให้ผู้ถือหุ้นได้มีเวลาในการพิจารณาวาระการประชุมก่อนการตัดสินใจลงมติในวันประชุม
โดยหนังสือเชิญประชุมจะประกอบด้วยวาระการประชุม รายละเอียดในแต่ละวาระ
ความเห็นของกรรมการอย่างชัดเจน และเอกสารประกอบเพิ่มเติม อาทิเช่น หนังสือมอบฉันทะ
รายงานประจำปีในรูปแบบ CD ทั้งภาษาไทยและภาษาอังกฤษ
ซึ่งหากผู้ถือหุ้นท่านใดต้องการรายงานประจำปีของบริษัทฯ ฉบับรูปเล่ม
ก็สามารถติดต่อขอรับได้จากเลขานุการและฝ่ายกิจการบริษัทตามที่ได้แจ้งไว้ภายในหนังสือเชิญประชุม

-   ในวันประชุมผู้ถือหุ้นประจำปี

ในการเข้าร่วมประชุมสามัญผู้ถือหุ้นนั้น
ผู้ถือหุ้นสามารถมอบฉันทะให้ผู้อื่นมาออกเสียงแทนตนในการประชุมสามัญผู้ถือหุ้นได้
โดยกรอกข้อมูลและรายละเอียดการมอบฉันทะลงในหนังสือมอบฉันทะที่ได้แนบส่งไปพร้อมกับหนังสือเชิญประชุม
รวมทั้งให้แนบเอกสารตามที่กำหนดให้ถูกต้อง โดยส่งให้บริษัทฯ ตามวันที่ได้ระบุในหนังสือเชิญประชุม
หรือให้ผู้รับมอบนำมายื่น ณ จุดลงทะเบียนหน้าห้องประชุม เพื่อแสดงตนในการเข้าร่วมประชุม

ซึ่งในการประชุมผู้ถือหุ้น คณะกรรมการจะเปิดโอกาสให้ผู้ถือหุ้นซักถาม และ/หรือ
แสดงความเห็นอย่างเป็นอิสระและเท่าเทียมกันในแต่ละวาระก่อนที่จะมีการลงมติ
เพื่อให้ผู้ถือหุ้นได้รับคำอธิบายที่ชัดเจนเพื่อประกอบการพิจารณาในวาระนั้นๆ
อีกทั้งยังเปิดโอกาสให้ผู้ถือหุ้นได้ซักถามข้อสงสัยภายหลังจากการดำเนินการประชุมตามระเบียบวาระที่กำหนดเสร็จสิ้น
ประธานและคณะกรรมการจะเป็นผู้ให้คำตอบที่ชัดเจนแก่ผู้ถือหุ้น และ/หรือ
อาจมอบหมายให้ผู้ที่รับผิดชอบหรือเกี่ยวข้องในเรื่องนั้นๆ เป็นผู้ตอบคำถาม
ในกรณีที่ผู้ถือหุ้นต้องการรายละเอียดเชิงลึกของข้อมูล

ในการออกเสียงลงคะแนน ผู้ถือหุ้นจะมีคะแนนเสียง 1 หุ้นต่อ 1 คะแนนเสียง
โดยมติที่ประชุมของผู้ถือหุ้นนั้น ให้ถือคะแนนเสียงข้างมากของผู้ถือหุ้นซึ่งมาประชุมและออกเสียง
ถ้ามีคะแนนเสียงเท่ากัน ให้ประธานในที่ประชุมเป็นผู้ออกเสียงเพิ่มอีก 1 เสียงเพื่อชี้ขาด

ทั้งนี้ การประชุมได้จัดขึ้นเป็นภาษาไทย
แต่ได้มีการจัดเตรียมเอกสารและเจ้าหน้าที่ในการแปลข้อมูลภาษาอังกฤษเพื่อให้ผู้ถือหุ้นที่เป็นชาวต่างชาติสามารถทำความเข้าใจการประชุมได้โดยง่าย

-   ภายหลังการประชุมผู้ถือหุ้นประจำปี

บริษัทฯ ได้นำส่งมติที่ประชุมสามัญผู้ถือหุ้นต่อตลาดหลักทรัพย์แห่งประเทศไทยภายในวันประชุม
และนำส่งรายงานการประชุมสามัญสามัญผู้ถือหุ้นประจำปีต่อตลาดหลักทรัพย์ฯ
ซึ่งได้ผ่านการตรวจสอบจากคณะกรรมการ และลงนามรับรองโดยประธานในที่ประชุม
พร้อมทั้งเลขานุการบริษัทฯ ภายใน 14 วันหลังจากวันประชุม อย่างถูกต้อง ครบถ้วน และโปร่งใส

1.8.4.2 การปฏิบัติต่อผู้ถือหุ้นอย่างเท่าเทียมกัน

การมอบฉันทะในการเขาประชุมผู้ถือหุ้น

ในการเข้าร่วมประชุมสามัญผู้ถือหุ้นนั้น
ผู้ถือหุ้นสามารถมาเข้าร่วมประชุมหรือมอบฉันทะให้ผู้อื่นมาออกเสียงแทนในการประชุมได้
หรืออาจมอบอำนาจให้กรรมการอิสระของบริษัทฯ
เป็นผู้รับมอบอำนาจในการออกเสียงลงคะแนนในที่ประชุมแทนก็ได้ ทั้งนี้
ได้มีการแนบข้อมูลของกรรมการอิสระไปพร้อมกับหนังสือเพื่อให้ผู้ถือหุ้นได้ทราบข้อมูลของผู้ที่ตนจะไว้วางใจให้ดำเนินการลงคะแนนเสียงแทนได้
โดยกรอกข้อมูลและรายละเอียดการมอบฉันทะลงในหนังสือมอบฉันทะที่ได้แนบส่งไปพร้อมกับหนังสือเชิญประชุม

การใช้บัตรลงคะแนนเสียงในการประชุมผู้ถือหุ้น

บริษัทฯ ได้จัดบัตรลงคะแนนเสียง เพื่ออำนวยความสะดวกในการลงมติ และนับคะแนนของผู้ถือหุ้น
โดยผู้ถือหุ้นสามารถลงคะแนนเสียงเห็นด้วย ไม่เห็นด้วย
หรืองดออกเสียงอย่างใดอย่างหนึ่งในแต่ละวาระ
โดยแยกเสียงที่จะทำการลงคะแนนเท่ากับจำนวนหุ้นที่ตนถือ โดยใช้ใบลงคะแนนที่ได้รับ
ในการนับคะแนนเสียงจะนับคะแนนเสียงจากผู้ถือหุ้นที่ลงคะแนนเสียงไม่เห็นด้วย หรืองดออกเสียง
อย่างใดอย่างหนึ่งในแต่ละวาระ ซึ่งจะหักคะแนนเสียงที่ไม่เห็นด้วย
และงดออกเสียงออกจากคะแนนทั้งหมด
โดยเจ้าหน้าที่ทำการเก็บใบลงคะแนนเสียงจากผู้ถือหุ้นแล้วนำมาสรุปผลให้ทราบ

การให้สิทธิผู้ถือหุ้นเสนอวาระ รายชื่อกรรมการ และคำถามต่อที่ประชุมสามัญผู้ถือหุ้น

ก่อนลงมติในแต่ละวาระ
ประธานจะเปิดโอกาสให้ผู้เข้าร่วมประชุมซักถามในประเด็นที่เกี่ยวข้องกับวาระนั้นๆ
ตามความเหมาะสมโดยขอให้ผู้ถือหุ้นที่ต้องการซักถามกรุณาแจ้งชื่อและนามสกุลให้ที่ประชุมทราบก่อนซักถามหรือแสดงความคิดเห็นด้วยทุกครั้ง
ทั้งนี้ ในวาระแต่งตั้งคณะกรรมการ
ประธานในที่ประชุมได้เปิดโอกาสให้ผู้ถือหุ้นเสนอรายชื่อกรรมการเพื่อแต่งตั้งเข้าดำรงตำแหน่งกรรมการ
และได้เปิดโอกาสให้ผู้ถือหุ้นได้เสนอวาระเพิ่มเติมตามความเหมาะสมในวาระอื่นๆ อีกด้วย

1.8.4.3 บทบาทของผู้มีส่วนได้เสีย

สิทธิของผู้มีส่วนได้เสียกลุ่มต่างๆ

คณะกรรมการได้กำกับดูแลและวางระบบการบริหารจัดการโดยให้ความเคารพสิทธิ
และให้ความเป็นธรรมแก่ผู้มีส่วนเกี่ยวข้องในการดำเนินธุรกิจทุกกลุ่ม ทั้งลูกค้า เจ้าหนี้ คู่ค้า
พนักงาน และผู้ถือหุ้น อย่างเคร่งครัด

-   ลูกค้า

บริษัทฯ ได้ให้ความสำคัญต่อกลุ่มลูกค้าของบริษัทฯ ไม่ว่าจะเป็นลูกค้ารายย่อย
หรือลูกค้ารายใหญ่เป็นอย่างยิ่ง จะเห็นได้จากการดำเนินงานต่างๆ ที่เป็นไปด้วยคุณภาพ บริการที่ดี
และตรงตามความต้องการของลูกค้า ทำให้บริษัทฯ มีลูกค้าหลัก เช่น เชฟรอน
ซึ่งให้ความไว้วางใจและร่วมงานกันมาเป็นเวลานาน อีกทั้ง พร้อมจะขยายงานไปด้วยกัน
และในปีที่ผ่านๆ มา บริษัทฯ ได้ดำเนินการขยายกิจการทั้งในส่วยงานประกอบโครงสร้าง พ่นสี
พ่นทราย และขยายพื้นที่โรงประกอบ ทั้งนี้ ก็เพื่อให้สามารถรองรับกลุ่มลูกค้ารายใหม่ที่กว้างขึ้น
และให้บริการที่ครบวงจรกับลูกค้ารายปัจจุบันของบริษัทฯ นั่นเอง อย่างไรก็ตาม บริษัทฯ
ยังไม่หยุดพัฒนาธุรกิจ และเร่งสร้างลูกค้ารายหลักเพิ่มขึ้น โดยในปีที่ผ่านมานั้น บริษัทฯ
ได้ลงนามในสัญญา Call-out Services กับทาง ปตท.สผ.
ซึ่งก็ถือเป็นอีกหนึ่งใบเบิกทางที่จะทำให้บริษัทฯ เป็นที่รู้จักและได้รับความไว้วางใจต่อไป

-   เจ้าหนี้และคู่ค้า

บริษัทฯ เปิดเผยข้อมูลที่โปร่งใสต่อเจ้าหนี้ของบริษัทฯ อีกทั้งได้พยายามดำเนินการชำระหนี้
และปฏิบัติตามเงื่อนไขที่ได้ให้ไว้กับเจ้าหนี้ ถึงแม้ว่าบริษัทฯ
จะประสบปัญหาทางด้านการเงินอย่างมากในปีที่ผ่าน แต่บริษัทฯ
ก็ไม่ได้นิ่งนอนใจที่จำเนินการทุกวิถีทางที่จะทำให้สามารถชำระหนี้ให้กับเจ้าหนี้ได้ ทั้งนี้ทั้งนั้น บริษัทฯ
ได้ดำเนินการทุกอย่างภายใต้หลักเกณฑ์และข้อกำหนดทางกฎหมายอย่างชัดเจน

ในส่วนของคู่ค้านั้น บริษัทฯ ได้กำหนดนโยบายการดำเนินงาน
และการจัดซื้อจัดจ้างไว้อย่างเหมาะสม เพื่อให้การดำเนินงานเป็นไปอย่างถูกต้อง ละเอียดรอบคอบ
และโปร่งใส สามารถตรวจสอบได้

-   พันธมิตรและคู่แข่งทางธุรกิจ

บริษัทฯ ดำเนินงานด้วยความสุจริต เป็นธรรม และให้เกียรติพันธมิตรและคู่แข่งทางธุรกิจเสมอ
รวมทั้งไม่แสวงหาข้อมูลของพันธมิตรและคู่แข่งทางธุรกิจ เพื่อนำมาดำเนินงานอย่างไม่โปร่งใส
จะเห็นได้จากที่ผ่านมา บริษัทฯ ไม่ได้มีข้อพิพาทใดๆ กับพันธมิตรและคู่แข่งทางธุรกิจเลย

-   พนักงาน

พนักงานของบริษัทฯ ถือเป็นหัวใจสำคัญในการที่จะทำให้บริษัทดำเนินงานไปได้อย่างมีประสิทธิภาพ
บริษัทฯ ตระหนัก
และให้การสนับสนุนพนักงานในการที่จะพัฒนาความรู้และทักษะของตนให้สามารถนำมาสร้างประโยชน์ให้กับงานและกิจกรรมที่เกี่ยวข้องกับการทำงานได้อย่างมีประสิทธิภาพ
และเนื่องด้วยบริษัทฯ เป็นผู้ให้บริการทางด้านวิศวกรรมและก่อสร้าง อุตสาหกรรมปิโตรเคมี
และให้บริการแก่อุตสาหกรรมน้ำมันและก๊าซ ทั้งภาครัฐและภาคเอกชน ดังนั้น
พนักงานทุกคนจึงต้องใช้ความสามารถและความชำนาญ บวกกับประสบการณ์การทำงาน
เพื่อตอบสนองความต้องการของลูกค้า บริษัทฯ จึงได้มีการจัดส่งพนักงานเข้าร่วมอบรมสัมมนา ฝึกฝน
รวมทั้งเข้าทดสอบเพื่อมั่นใจในคุณภาพของการทำงานเรื่อยมา จนบัดนี้ บริษัทฯ
ได้เป็นที่รู้จักในกลุ่มลูกค้าวงกว้างมากยิ่งขึ้น

ในปีที่ผ่านมา บริษัทฯ ได้จัดกิจกรรมเชื่อมความสัมพันธ์ระหว่างพนักงาน ผู้บริหาร และคณะกรรมการ
เพื่อกระตุ้นแบะปลูกฝังจิตสำนึกรักองค์กรด้วยกิจกรรม Big Cleaning & Greening Day
ขึ้นที่สำนักใหญ่โดยใช้หลักการของ 5ส ทั้งนี้ก็เพื่อให้ทุกคนได้ตระหนักว่าบริษัทฯ
สามารถที่จะทำงานอย่างมีประสิทธิภาพได้ ภายใต้ความรู้ความสามารถและความสามัคคี
ซึ่งเป็นส่วนหนึ่งที่จะทำให้บริษัทฯ ประสบความสำเร็จได้

-   ผู้ถือหุ้น

บริษัทฯ ได้ให้ความสำคัญกับผู้ถือหุ้นอย่างมาก โดยได้พยายามดำเนินการต่างๆ
เพื่อรักษาสิทธิของผู้ถือหุ้น อีกทั้งมีระบบควบคุมและตรวจสอบภายในที่มีประสิทธิผล
อีกทั้งยังเปิดเผยข้อมูลต่างๆ ของบริษัทฯ ต่อผู้ถือหุ้นอย่างโปร่งใส และตรวจสอบได้
ผู้ถือหุ้นสามารถเข้ามาเป็นส่วนหนึ่งในการตัดสินใจต่างๆ ของบริษัทฯ ได้
โดยการเข้าร่วมประชุมผู้ถือหุ้นกับบริษัท หรือสามารถติดต่อสอบถาม หรือแสดงความเห็นต่อบริษัทฯ
ได้ในหลายๆ ช่องทาง

1.8.4.4 การเปิดเผยข้อมูลและความโปร่งใส

บริษัทฯ ได้มีการเปิดเผยข้อมูลข่าวสารต่อผู้ถือหุ้นอย่างครบถ้วน ถูกต้อง
และเป็นไปตามกฎหมายและระเบียบข้อบังคับที่ทางตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์กำหนด
อันได้ แบบแสดงรายงานข้อมูลประจำปี (แบบ 56-1) รายงานประจำปี งบการเงินแต่ละไตรมาส
และรายงานของคณะกรรมการตรวจสอบ รวมถึงรายการที่เกี่ยวโยงกัน
หรือรายการที่อาจก่อให้เกิดความขัดแย้งต่อการดำเนินงานของบริษัทฯ อันจะส่งผลกระทบต่อบริษัทฯ
และ/หรือผู้ถือหุ้น

นอกจากนี้ บริษัทฯ ได้ดำเนนการเปิดเผยข้อมูลการลาออกหรือแต่งตั้งคณะกรรมการหรือผู้บริหารใหม่
หรือการได้มาหรือจำหน่ายไปของทรัพย์สินบริษัทฯ ต่อสาธารณะ โดยผ่านช่องทางต่างๆ ดังนี้

-   การรายงานต่อตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

-   เว็บไซตของบริษัทฯ www.pae.co.th ในหัวข้อนักลงทุนสัมพันธ์ (Investor
    Relations)

ระบบการควบคุมและการตรวจสอบภายใน

ส่งเสริมให้มีระบบการควบคุมภายในและการตรวจสอบที่มีประสิทธิภาพทั้งองค์กร
แต่คงไว้ซึ่งความคล่องตัวในการปฏิบัติงาน
และรายงานการบริหารความเสี่ยงให้คณะกรรมการรับทราบเป็นประจำ

รายงานของคณะกรรมการ

คณะกรรมการจัดให้มีการทำงบดุลและงบกำไรขาดทุน ณ
วันสิ้นรอบปีบัญชีเป็นรายงานประจำปีเสนอต่อที่ประชุมผู้ถือหุ้นตามที่กฎหมายกำหนด นอกจากนี้
ยังทำรายงานอธิบายรายงานทางการเงินควบคู่ไปกับรายงานของผู้สอบบัญชีไว้ในรายงานประจำปีด้วย

1.8.4.5 ความรับผิดชอบของคณะกรรมการ

โครงสร้างคณะกรรมการ

-   จำนวนกรรมการและวาระการดำรงตำแหน่ง

คณะกรรมการของบริษัทฯ ประกอบไปด้วย ผู้ทรงคุณวุฒิที่มีความรู้ และทักษะในหลายด้าน
ทั้งทางด้านการเงิน การบริหารจัดการ กฎหมาย วิศวกรรม การบัญชีและตรวจสอบ
ซึ่งผ่านการฝึกอบรมและรับรองโดยสถาบันที่เป็นที่ยอมรับในวงการธุรกิจของประเทศไทย
ซึ่งล้วนเป็นประโยชน์ในการบริหารงาน และกำกับดูแลกิจการบริษัทฯ เป็นอย่างดี ทั้งนี้ บริษัทฯ
ไม่ได้กำหนดจำนวนวาระการดำรงตำแหน่งที่แน่นอน แต่ในการประชุมสามัญผู้ถือหุ้นในทุกปีนั้น
จะต้องมีกรรมการออกจากตำแหน่งจำนวน 1 ใน 3 ของจำนวนกรรมการทั้งหมด
ซึ่งกรรมการที่ออกจากตำแหน่งในคราวนั้น สามารถได้รับการเลือกตั้งให้กลับมาดำรงตำแหน่งอีกได้
ตามความเห็นและมติของคณะกรรมการและผู้ถือหุ้น

-   การถวงดุลของกรรมการที่ไมเป็นผู้บริหาร

กำหนดองค์ประกอบของกรรมการให้มีจำนวนเหมาะสม ประกอบด้วย
กรรมการที่เป็นตัวแทนของผู้ถือหุ้น กรรมการที่มาจากผู้บริหารภายใน และกรรมการอิสระจำนวน 1
ใน 3 ของจำนวนคณะกรรมการทั้งหมด

-   การแยกตำแหน่ง

กำหนดให้ประธานกรรมการ ประธานกรรมการบริหาร ประธานกรรมการตรวจสอบ
และกรรมการผู้จัดการไม่เป็นบุคคลคนเดียวกัน

คณะอนุกรรมการ

กำหนดให้มีคณะอนุกรรมการเพื่อกำกับดูแลเฉพาะด้าน
และเพื่อช่วยศึกษารายละเอียดและกลั่นกรองการดำเนินงานต่างๆ ตามความจำเป็นและเหมาะสม
เช่น คณะกรรมการบริหาร คณะกรรมการพิจารณาค่าตอบแทน และคณะกรรมการตรวจสอบ
โดยมีหน้าที่ต้องรายงานผลการปฏิบัติงานต่อคณะกรรมการภายในเวลาที่กำหนด อย่างถูกต้อง
ตรวจสอบได้

ภาวะผู้นำและวิสัยทัศน์

คณะกรรมการมีหน้าที่กำหนดวิสัยทัศน์ พันธกิจ และนโยบายการดำเนินธุรกิจให้แข่งขันได้
โดยมีหน้าที่และความรับผิดชอบ คือ
ดำเนินธุรกิจให้มีความมั่นคงเพื่อประโยชน์ที่สมดุลและยั่งยืนของทุกฝ่ายที่เกี่ยวข้องรวมทั้งสร้างมูลค่าเพิ่มให้แก่ผู้ถือหุ้นอย่างต่อเนื่อง

ค่าตอบแทนของกรรมการและผู้บริหาร

บริษัทฯ มีการจ่ายค่าตอบแทนกรรมการในลักษณะที่เป็นตัวเงิน
โดยเปรียบเทียบกับอุตสาหกรรมเดียวกันซึ่งจะต้องได้รับความเห็นชอบจากผู้ถือหุ้น
และเปิดเผยค่าตอบแทนดังกล่าวไว้ในรายงานประจำปี

การประชุมคณะกรรมการ

คณะกรรมการกำหนดให้มีการประชุมอย่างน้อยปีละ 4 ครั้ง
โดยมีการกำหนดวาระการประชุมล่วงหน้าทั้งปี
ซึ่งกรรมการจะได้รับข้อมูลอย่างครบถ้วนล่วงหน้าก่อนการประชุม 7 วัน
เพื่อสามารถใช้เวลาพิจารณา และแสดงความเห็นได้อย่างรอบคอบ

1.8.5 การดูแลเรื่องการใช้ข้อมูลภายใน

นโยบายและวิธีการดูแลผู้บริหารในการใช้ข้อมูลภายใน

คณะกรรมการบริษัทฯ ได้กำหนดนโยบายเกี่ยวกับการกำกับดูแลกิจการ
เนื่องจากเห็นว่าเป็นสิ่งที่มีความสำคัญ และจำเป็นต่อการดำเนินธุรกิจ ให้เจริญเติบโต
มีความเชื่อมั่น และปฏิบัติตามหลักการดังกล่าว โดยได้กำหนดนโยบาย
และทิศทางการดำเนินงานของบริษัทฯ ที่ให้ความสำคัญต่อการสร้างระบบการควบคุม
และการตรวจสอบภายใน ในการกำกับดูแลฝ่ายบริหารให้ดำเนินตามนโยบายอย่างมีประสิทธิภาพ
เพื่อประโยชน์ผู้ถือหุ้น ภายใต้กฎหมายและจริยธรรมทางธุรกิจ

1.8.6 บุคลากร

1.8.6.1 จำนวนบุคลากร

จำนวนพนักงานทั้งหมดและพนักงานในสายหลักของบริษัทฯ ณ วันที่ 31 ธันวาคม 2554

-มีทั้งหมด 1,178 คน ชาย 857 คน หญิง 321 คน

จำนวนพนักงานทั้งหมดและพนักงานในสายหลักของบริษัท พี เอ อี เทคนิคอล เซอร์วิส จำกัด ณ
วันที่ 31 ธันวาคม 2554

-มีทั้งหมด 181 คน

จำนวนพนักงานทั้งหมดและพนักงานในสายหลักของบริษัท พีเออี คอนสตรัคชั่น รีซอร์สเซส จำกัด ณ
วันที่ 31 ธันวาคม 2554

-ไม่มี

การเปลี่ยนแปลงของพนักงาน บริษัทฯ ในช่วง 3 ปีที่ผ่านมา

เดือน ธันวาคม 2552 มีจำนวนพนักงานทั้งสิ้นจำนวน 577 คน

เดือน ธันวาคม 2553 มีจำนวนพนักงานทั้งสิ้นจำนวน 631 คน

เดือน ธันวาคม 2554 มีจำนวนพนักงานทั้งสิ้นจำนวน 1,178 คน

การเปลี่ยนแปลงของพนักงาน บริษัท พีเออี เทคนิคอล เซอร์วิส จำกัด ในช่วง 3 ปีที่ผ่านมา

เดือน ธันวาคม 2552 มีจำนวนพนักงานทั้งสิ้นจำนวน 198 คน

เดือน ธันวาคม 2553 มีจำนวนพนักงานทั้งสิ้นจำนวน 163 คน

เดือน ธันวาคม 2554 มีจำนวนพนักงานทั้งสิ้นจำนวน 181 คน

การเปลี่ยนแปลงของพนักงาน บริษัท พีเออี คอนสตรัคชั่น รีซอร์สเซส จำกัด ในช่วง 3 ปีที่ผ่านมา

เดือน ธันวาคม 2552 มีจำนวนพนักงานทั้งสิ้นจำนวน 198 คน

เดือน ธันวาคม 2553 มีจำนวนพนักงานทั้งสิ้นจำนวน 0 คน

เดือน ธันวาคม 2554 มีจำนวนพนักงานทั้งสิ้นจำนวน 0 คน

นโยบายในการพัฒนาพนักงาน

บริษัทฯ เน้นการพัฒนาบุคลากรในทุกระดับ ทั้งระดับบริหาร หัวหน้างาน พนักงาน ช่างฝีมือ
และคนงานทั่วไป โดยให้ความรู้เทคโนโลยีใหม่ๆ พัฒนาฝีมือ พัฒนาการบริหารจัดการ
และอบรมด้านความปลอดภัยอาชีวะอนามัย และสภาพแวดล้อมในการทำงานของลูกจ้าง
มีการจัดฝึกอบรมหลักสูตรต่างๆ ทั้งภายในบริษัทฯ
และมีการส่งเสริมพนักงานไปอบรมและศึกษาดูงานภายนอกบริษัทฯ อีกด้วย

ซึ่งในปี 2554 บริษัทฯ ได้มีการจัดสัมมนาประจำปี เพื่อให้พนักงานของบริษัทฯ และบริษัทย่อย
ได้เรียนรู้วิธีการสร้างพลังในการทำงาน การจัดการในชีวิตประจำวัน
และศึกษาวิธีการทำงานอย่างเป็นทีม
เพื่อเพิ่มประสิทธิภาพและประสิทธิผลของผลงานที่ตนเองรับผิดชอบในปัจจุบัน

ทั้งนี้ ในปีที่ผ่านมา บริษัทฯ และบริษัทย่อย ได้จัดการอบรมพนักงาน
โดยแบ่งเป็นการจัดฝึกอบรมภายในและการส่งพนักงานไปอบรมภายนอก คิดเป็นเงินทั้งสิ้น
2,552,144.48 บาท

ผลตอบแทนรวม และผลตอบแทนที่ให้กับพนักงาน

  บริษัทฯ ได้ให้ผลตอบแทนแก่พนักงานในรูปแบบเงินเดือน ค่าล่วงเวลา ค่าครองชีพ เบี้ยเลี้ยง
  ค่าเดินทางและที่พักในกรณีปฏิบัติงานนอกสถานที่ทั้งในประเทศและต่างประเทศ
  เงินสมทบกองทุนสำรองเลี้ยงชีพ ฯลฯ ให้กับพนักงานตามความสามารถ
  ความรับผิดชอบของงานที่ได้รับมอบหมาย และตามตำแหน่งหน้าที่การงานที่รับผิดชอบ โดยในปี
  2554 บริษัทฯ และบริษัทย่อย มีค่าใช้จ่ายเกี่ยวกับพนักงาน รวมทั้งสิ้น 247,437,182.58 บาท
  (ทั้งนี้ รวมจำนวนพนักงานทั้งรายวัน และรายเดือนของบริษัทฯ และบริษัทย่อย) 

ข้อพิพาทด้านแรงงานที่สำคัญในช่วง 3 ปีที่ผ่านมา

ณ วันที่ 31 ธันวาคม 2554 บริษัท พีเออี (ประเทศไทย) จำกัด (มหาชน)
มีข้อพิพาททางกฎหมายกับลูกจ้างรวม 2 คน เนื่องจากในปีที่ผ่านมานั้น
บริษัทฯได้มีการเลิกจ้างพนักงานต่างชาติ
เพื่อจ้างพนักงานชาวไทยที่มีความรู้ความสามารถเท่าเทียมกันเข้ามาทำงานแทน
โดยได้ดำเนินการตามสัญญาทุกประการ แต่พนักงานต่างชาติไม่ยินยอม
จึงได้เกิดเป็นคดีความฟ้องร้องขึ้น ทั้งนี้ บริษัทฯ ได้ดำเนินการสู้คดีตามกฎหมาย
และหลักฐานอ้างอิงที่ถูกต้อง ซึ่งมีรายละเอียดเกี่ยวกับคดีความ ดังนี้

คดีที่ 1. ระหว่าง นาย ชาง ฮิน เส็ง - โจทก์ และ บริษัท พีเออี (ประเทศไทย) จำกัด
(มหาชน) – จำเลย ในข้อหาเลิกจ้างโดยไม่ชอบด้วยกฎหมาย ด้วยจำนวนทุนทรัพย์
1,684,520.00 บาท ทั้งนี้ บริษัทฯ ได้โต้แย้ง/ฟ้องแย้งเรียกค่าเสียหายเป็นเงิน 8,684,520
บาท คดีอยู่ระหว่างการพิจารณาของศาลแรงงานกลาง

คดีที่ 2. นายเกร็กคอลี อาเลน แม็คคาที – โจทก์ และ บริษัท พีเออี (ประเทศไทย) จำกัด
(มหาชน) – จำเลย ในข้อหาเลิกจ้างโดยไม่ชอบด้วยกฎหมาย ด้วยจำนวนทุนทรัพย์ 620,180 บาท
ศาลแรงงานกลาง พิพากษาเมื่อวันที่ 29 มีนาคม 2554 ให้ บริษัทฯ ชำระจำนวน
125,000.-.บาท ทั้งสองฝ่ายต่างใช้สิทธิ์อุทธรณ์ ไปยังศาลฎีกา
คดีอยู่ระหว่างการพิจารณาของศาลฎีกา (แผนกคดีแรงงาน)

[1]

[2]